Nordisk Brænderi har netop vundet guld for sin Svinkløv Gin ved en stor konkurrence i New York.

Skal du være med på alkohol-noderne, skal du drikke gin - og skal du drikke en af de allerbedste i verden lige nu, skal du drikke en meget lokal gin. For Svinkløv Gin fra Nordisk Brænderi ved Hjortdal er netop blevet kåret som en af de allerbedste. Ved den prestigefyldte "The Fifty Best Gins", som blev holdt i New York, blev det til en guldmedalje til den nordjyske drik. Det skriver Nordisk Brænderi på sin Facebook-side. - Vi er så stolte af at kunne fortælle jer, at Svinkløv Gin netop har vundet en guldmedalje ved The Fifty Best Gins i New York, skriver manden bag foretagenet, ingeniør Anders Bilgram. Svinkløv Gin er inspireret af naturen i området omkring Svinkløb. Her er brugt enebær, urter og håndplukkede grannåle til at få en frugtig smag frem og give den traditionelle gin-tonic lidt kant. Det har tydeligvis virket og nu også kastet hæder af sig til det lille destilleri. Udover Svinkløv Gin producerer Nordisk Brænderi også Svinkløv-snapse, whisky, rom og brændevine.